Jeg tror ikke, jeg er den rette at spørge, for hvis din mand er sund og rask, kan jeg ikke se noget problem med, at han har fået lidt mave. Det eneste problem er, at du bliver flov over ham, når I er sammen med jeres venner. Men så må I få nogle andre venner, for hvis kun det handler om at være pæn og slank, har I ikke meget fornuftigt at gå op i. Hvis din mand vejede for meget, og lægen var bekymret, ville jeg råde dig til at tale et alvorsord med din mand. Men det er jo slet ikke tilfældet. Du må elske din mand, som han er. Det er det bedste råd, jeg kan give dig.